钦定古今图书集成/明伦汇编/氏族典/第232卷 > 杨继盛
## 钦定古今图书集成/明伦汇编/氏族典/第232卷 > 杨继盛

按《明外史杨继盛传》：“继盛字仲芳，容城人。七岁失母。
庶母妒，使与竖牧牛。年十三，始从师学。家贫，益自刻
厉。举乡试，卒业国子监。嘉靖二十六年登进士，授南
京吏部主事，召改兵部员外郎。俺荅躙京师，帝命仇
鸾为大将军办寇。鸾畏寇甚，请开互市市马，冀无战
斗，固恩宠。继盛以为仇耻未雪而遽议和示弱，大辱
国。”乃奏言十不可五谬。疏入，帝颇心动。鸾进密疏，乃
下继盛诏狱，贬狄道典史。已而俺荅数败，约入寇，鸾
奸大露。帝乃思继盛言，稍迁诸城知县。月馀，调南京
户部主事，迁刑部员外郎。当是时，严嵩用事，恨鸾陵
己，心善继盛，欲骤贵之，复改兵部武选司。而继盛恶
嵩甚于鸾。抵任一月，遂劾嵩十大罪。疏入，帝已怒嵩，
密构于帝。帝益大怒，下继盛诏狱，杖之百，令刑部定
罪。侍郎王学益，嵩党也，受嵩嘱，欲坐绞。尚书何鳌不
敢违，竟如嵩指成狱，然帝犹未欲杀之也。系三载，会
都御史张经、李天宠坐大辟，嵩揣帝必杀二人。比秋
审，因附继盛名，并奏得报。遂以三十四年十月朔弃
西市。穆宗立，恤直谏诸臣，以继盛为首。赠太仆少卿，
谥“忠愍。”